KIRJALLINEN KYSYMYS P-2066/00 esittäjä(t): Margrietus van den Berg (PSE) komissiolle. Jalkapallon Euroopan mestaruuskilpailut 2000 ja lippujen pimeä kauppa.



Virallinen lehti nro 081 E , 13/03/2001 s. 0136 - 0137



KIRJALLINEN KYSYMYS P-2066/00 esittäjä(t): Margrietus van den Berg (PSE) komissiolle (16. kesäkuuta 2000) Aihe: Jalkapallon Euroopan mestaruuskilpailut 2000 ja lippujen pimeä kauppa Ranskan oikeuslaitos tutkii parhaillaan ISL-Ranskaa eli markkinointitoimisto ISL:n tytäryhtiötä, joka on Euro 2000 -säätiön tärkein kumppani jalkapallon Euroopan mestaruuskilpailujen järjestämisessä. ISL-Ranskan epäillään myyneen sille Ranskassa vuonna 1998 pidettyjen Euroopan mestaruuskilpailujen aikana annetut pääsyliput pimeillä markkinoilla. Emoyritys ISL on todennäköisesti ollut tietoinen näistä toimista. Vuoden 1998 Euroopan mestaruuskilpailujen pääsylippujen myyntiin liittyneet ongelmat johtivat tuolloin siihen, että Euroopan komissio aloitti tutkimuksen ISL:n mahdollisesta kilpailusääntöjen rikkomisesta. Myös vuoden 2000 kisojen yhteydessä pääsylippujen pimeän kaupan on todettu olevan vilkasta, ja huolimatta lippujen varustamisesta nimellä, tämä myynti näyttää kasvaneen viime viikkoina. 1. Voisiko komissio ilmoittaa, mihin toimiin Euro 2000 -säätiön kanssa on ryhdytty pääsylippujen pimeän kaupan estämiseksi vuoden 2000 Euroopan mestaruuskilpailujen yhteydessä? 2. Voiko komissio ilmoittaa, mitä opittiin vuoden 1998 tapahtumista ja mihin toimiin ISL:n kanssa on ryhdytty pääsylippujen pimeän kaupan estämiseksi? 3. Katsooko komissiokin, että tiiviimpi eurooppalainen yhteistyö esimerkiksi tietojen vaihdon alalla voi yleisesti vaikuttaa pääsylippujen pimeän kaupan torjuntaan? 4. Aikooko komissio ryhtyä uusiin yhteisön toimiin pääsylippujen pimeän kaupan torjumiseksi yhteisesti? Mario Montin komission puolesta antama vastaus (19. heinäkuuta 2000) Euro 2000 -tapahtuman lipunmyyntijärjestelyistä vastasi kisojen järjestäjä Euroopan jalkapalloliitto (UEFA), joka toimi paikallisen järjestelykomitean Euro 2000 -säätiön kautta. Järjestelyistä ilmoitettiin komissiolle maaliskuussa 1999 sen selvittämiseksi, vastasivatko ne EY:n kilpailusääntöjä. Komissio ei keskustellut Euro 2000 -säätiön eikä ISL:n kanssa siitä, soveltuisivatko UEFAn suunnittelemat toimenpiteet estämään lippujen myynnin mustassa pörssissä. Komissio ilmoitti UEFAlle 7. kesäkuuta 2000 hallinnollisella kirjeellä, että ilmoitetut myyntijärjestelyt vastasivat EY:n kilpailusääntöjä. Tämä koski myös järjestelyitä, jotka turvallisuussyistä olivat tarpeen mustan pörssin lippujen myynnin estämiseksi. Komissio oli erityisen tyytyväinen UEAFAn päätökseen tarjota eurooppalaisille kuluttajille todellinen mahdollisuus saada lippuja kaikkiin otteluihin reiluin ja tasapuolisin edellytyksin aina kun tämä oli mahdollista ottaen huomioon, että lippuja oli tarjottava myös eri osanottajamaiden kannattajille. UEFAn järjestelyt olivat täysin erilaiset kuin vuoden 1998 jalkapallon maailmanmestaruuskisoja edeltäneet järjestelyt, jotka syrjivät Ranskan ulkopuolella asuvia kuluttajia ja joiden vuoksi komissio ryhtyi toimenpiteisiin kisojen paikallista järjestelykomiteaa vastaan. Komissio on sitä mieltä, että taistelussa mustan pörssin lippuja vastaan tarvitaan tiiviimpää eurooppalaista yhteistyötä tietojen vaihdon alalla erityisesti poliisivoimien välillä. Tietojen vaihdossa on kuitenkin aina noudatettava tietosuojaa koskevaa yhteisön lainsäädäntöä. Euro 2000 -tapahtuman järjestelyt arvioidaan hollantilaisten ja belgialaisten yhteishankkeessa, joka saa taloudellista tukea poliisi- ja tulliyhteistyötä koskevasta yhteisön OISIN-ohjelmasta. Komissio odottaa arviointihankkeen tuloksia ennen kuin se päättää, onko yhteisön toteutettava lisätoimenpiteitä esim. lippujen mustan pörssin kauppaa vastaan.